Euroopa Liidu Teataja L 240 , 24/08/1992 Lk 0019 - 0020



Nõukogu määrus (EMÜ) nr 2411/92, 23. juuli 1992, millega muudetakse määrust (EMÜ) nr 3976/87 asutamislepingu artikli 85 lõike 3 kohaldamise kohta teatavat liiki kokkulepete ja kooskõlastatud tegevuse suhtes õhutranspordi sektoris EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artiklit 87, võttes arvesse komisjoni ettepanekut, [1] võttes arvesse Euroopa Parlamendi arvamust, [2] võttes arvesse majandus- ja sotsiaalkomitee arvamust [3] ning arvestades, et: vastavalt nõukogu 14. detsembri 1987. aasta määrusele (EMÜ) nr 3975/87 konkurentsieeskirjade rakendamiskorra kohta õhutranspordi ettevõtetes [4] on komisjon nüüd pädev rakendama konkurentsieeskirju õhutranspordi alal liikmesriigi piires; seetõttu on soovitatav ette näha võimalus vastu võtta kõnealuse transpordivaldkonna suhtes kohaldatavaid grupierandeid; määrus (EMÜ) nr 3975/87 [5] annab komisjonile pädevuse määrusega teatada, et artikli 85 lõike 1 sätteid ei kohaldata ettevõtjatevaheliste kokkulepete, ettevõtjate ühenduste otsuste või kooskõlastatud tegevuse teatavate liikide suhtes; kõnealuste grupierandite vastuvõtmiseks anti pädevus piiratud ajaks, mis lõpeb 31. detsembril 1992, et võimaldada lennuettevõtjatel kohaneda konkurentsitihedama keskkonnaga, mis tekkis seoses ühendusesisese rahvusvahelise õhutranspordi suhtes kohaldatud reguleerimissüsteemi muudatustega; ühenduse poolt vastuvõetud õhutranspordi edasised liberaliseerimismeetmed õigustavad grupierandite jätkuvat kehtimist pärast kõnealust kuupäeva; komisjonil tuleks tihedas koostöös liikmesriikidega määrata kõnealuste grupierandite ulatus ja nendega kaasnevad tingimused, võttes arvesse muudatusi konkurentsikeskkonnas pärast määruse (EMÜ) nr 3976/87 jõustumist, ON VASTU VÕTNUD KÄESOLEVA MÄÄRUSE: Artikkel 1 Käesolevaga muudetakse määrust (EMÜ) nr 3976/87 järgmiselt. 1. Artiklist 1 kustutatakse sõna "rahvusvahelise". 2. Artikli 2 lõige 2 asendatakse järgmisega: "2. Komisjon võib selliseid määrusi vastu võtta eelkõige kokkulepete, otsuste või kooskõlastatud tegevuse kohta, mille objekt on ükskõik milline järgmistest: - ühine planeerimine ja lennuliinide sõiduplaanide kooskõlastamine, - konsultatsioonid reisijateveo- ning pagasi- ja lastitariifide kohta regulaarsetel lennuliinidel, - ühine tegutsemine uute vähem koormatud regulaarsete lennuliinide kasutamisel, - teenindusaegade jaotamine ja lennujaama sõiduplaani koostamine; komisjon kannab hoolt vastavuse eest nõukogu poolt vastuvõetud toimimisjuhendile, - sõiduplaanide koostamise, piletite tellimise ja müügiga seotud arvutipõhiste ettetellimissüsteemide ühine ostmine, arendamine ja kasutamine õhutranspordiettevõtjate poolt; komisjon kannab hoolt vastavuse eest nõukogu poolt vastuvõetud toimimisjuhendile." 3. Artikkel 3 asendatakse järgmisega: "Artikkel 3 Kõik artikli 2 alusel vastuvõetud määrused kehtivad kindlaksmääratud tähtaja jooksul. Määruse võib kehtetuks tunnistada või seda muuta, kui olukord on määruse vastuvõtmist ajendanud tegurite muutumise tõttu teisenenud; sel juhul tuleb määrata tähtaeg, mille jooksul tuleb muuta varasema määrusega reguleeritud ja enne selle kehtetuks tunnistamist või muutmist kehtinud kokkuleppeid ja kooskõlastatud tegevust." 4. Määruse artikkel 8 tunnistatakse kehtetuks. Artikkel 2 Käesolev määrus jõustub kolmandal päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 23. juuli 1992 Nõukogu nimel eesistuja J. Cope [1] EÜT C 255, 30.8.1991, lk 10. [2] Arvamus 10. juulist 1992 (Euroopa Ühenduste Teatajas seni avaldamata). [3] EÜT C 169, 6.7.1992, lk 13. [4] EÜT L 374, 31.12.1987, lk 1. Viimati muudetud määrusega (EMÜ) nr 2410/92 (EÜT L 240, 24.8.1992, lk 18). [5] EÜT L 374, 31.12.1987, lk 9. Muudetud määrusega (EMÜ) nr 2344/90 (EÜT L 217, 11.8.1990, lk 15). --------------------------------------------------